KOMISIJOS SPRENDIMAS
2007 m. gegužės 15 d.
kuriuo patvirtinamos Danijos, Vokietijos ir Jungtinės Karalystės parengtos automatinio žvejybos licencijų sustabdymo dėl padarytų pažeidimų sistemos
(pranešta dokumentu Nr. C(2007) 2036)
(Tik tekstai danų, vokiečių ir anglų kalbomis yra autentiški)
(2007/337/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIA priedo 8.1 punkto h papunktį,
atsižvelgdama į Danijos, Vokietijos ir Jungtinės Karalystės pateiktus prašymus,
kadangi:
(1)
Pagal Reglamentą (EB) Nr. 41/2007 valstybių narių parengtos automatinio žvejybos licencijų sustabdymo dėl padarytų pažeidimų sistemos yra sąlyga, kad būtų padidintas didžiausias dienų, kuriomis žvejybos laivas nuo 2007 m. vasario 1 d. iki 2008 m. sausio 31 d. gali būti to reglamento IIA priede apibrėžtame geografiniame rajone, skaičius.
(2)
Danija, Vokietija ir Jungtinė Karalystė pateikė Komisijai informaciją apie automatinio žvejybos licencijų sustabdymo dėl padarytų pažeidimų sistemas, taikomas laivams, turintiems Reglamento (EB) Nr. 41/2007 IIA priedo 4.1 punkto a papunkčio v dalyje nurodytų žvejybos įrankių, būtent tralų, daniškų velkamųjų tinklų ir panašių žvejybos įrankių, išskyrus plačiažiočius tralus, kurių tinklinio audeklo akies kraštinės ilgis yra 120 mm arba didesnis.
(3)
Atsižvelgiant į šią informaciją, tų valstybių narių pateiktos automatinio žvejybos licencijų sustabdymo sistemos turėtų būti patvirtintos taikant jas tokiems laivams,
PRIĖMĖ ŠĮ SPRENDIMĄ:
1 straipsnis
Danijos, Vokietijos ir Jungtinės Karalystės automatinio žvejybos licencijų sustabdymo dėl padarytų pažeidimų sistemos patvirtinamos taikant Reglamento (EB) Nr. 41/2007 IIA priedo 8.1 punkto h papunktį laivams, turintiems tralų, daniškų velkamųjų tinklų ir panašių žvejybos įrankių, išskyrus plačiažiočius tralus, kurių tinklinio audeklo akies kraštinės ilgis yra 120 mm arba didesnis.
2 straipsnis
Šis sprendimas skirtas Danijos Karalystei, Vokietijos Federacinei Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. gegužės 15 d.